**Manje je više**

**(Laička kolumnica [154])**

**Kako Bog zapovijeda?**

Školska godina samo što nije počela. Prohujalo je klimatološko ljeto. Vrijeme je napokon da se u uobičaenom ritmu izlaženja *Župnog listića* počnu nizati nove kolumnice. Ova koju upravo čitate prva je u njihovu *petom* ciklusu.

Nepredviđeno pitanje kojim je naslovljeno ovo laičko promišljanje neizravno je potaknuto ovonedjeljnim misnim čitanjima koja iziskuju temeljito tumačenje što u tristotinjak riječi naprosto ne može stati. Naslovno je pitanje nehotice izazvano slušanjem radijske emisije u kojoj je gostujući sugovornik izgovorio nauho starinski frazem hrvatskoga jezika „kako Bog zapovijeda“. Smjesta sam budnim pamćenjem „zgrabio“ tri riječi koje su strelovito projurile kroz moždane, stubokom me ostavivši bez konteksta u kojemu su izrečene, nenadano se pretvorivši u pitanje na koje nije lako, ali je na individualnoj (osobnoj!) razini moguće i potrebno odgovoriti. Pokušavam ga raspresti na bogozovnoj vjetrometini prokušane kolumničke kriptičnosti.

*Knjiga ponovljenog zakona* i prethodni joj *Levitski zakonik* iscrpno nam u Starom zavjetu objašnjavaju *što* Bog zapovijeda, a Isus to u Ivanovoj Blagovijesti (13,35) usred Gospodnje večere lapidarno i nedvosmisleno zgušnjava neporecivim riječima: *Zapovijed vam novu dajem: ljubite jedni druge; kao što sam ja ljubio vas, tako i vi ljubite jedni druge.*

Postoje dva aspekta ovog korektivnog frazema. Jedan je odobravajuće afirmativan: „Ante svira kako Bog zapovijeda!“ Drugi je opominjuće prijekoran: „Seade Ivane, piši kako Bog zapovijeda!“ Dragi Bog pritom se smješka, gledajući nas u procijepu između darovane nam *slobodne volje* i usmjerujućeg imperativa iz Očenaša: *Budi volja Tvoja!*

Djelotvornu pomoć u času pisanja ovih redaka šalje mi hrvatski pjesnik, liječnik, diplomat i prijatelj **Drago Štambuk** (Selci na Braču, 1950.). U **291.** „česti“ njegova četverožilna pjesnička zbirka *Theurgia* (Zagreb, 2017.) daruje proćućene riječi: *Jer kako Bog zapovijeda, tako ćemo rasti – mi i naši odvjetci: riječi i činjenja, misli i nečinjenja.*

Mili Bože, hvala Ti na *glasu savjesti* koji nam svagda skrovito obznanjuje *što* i *kako* nam zapovijedaš!

Sead Ivan Muhamedagić